প্লাজাকে নিয়ে অসন্তোষ ক্রমেই বাড়ছে ইস্টবেঙ্গল শিবিরে। প্রথম মরশুমে ট্রেভর মর্গ্যানের জমানায় ব্যর্থ হওয়ার পরেও অনেক আশা করে উইলিস প্লাজাকে এনেছিলেন কোচ খালিদ জামিল। তবে কলকাতা লিগে প্রথম কয়েকটি ম্যাচে নজর কাড়তে ব্যর্থ ত্রিনিদাদ ও টোব্যাগোর তারকা স্ট্রাইকার। 
প্রথম তিন ম্যাচে একাধিক গোলের সুযোগ পেলেও বিপক্ষের জালে বল জড়িয়েছেন মাত্র একবার। একাধিক গোল নষ্টের জন্য সমর্থকদের কাছ থেকে নিয়মিতভাবে বিদ্রুপ সহ্য করতে হচ্ছে প্লাজাকে।
প্লাজাকে নিয়ে চোরা শঙ্কার মধ্যেই আইলিগের জন্য নতুন স্ট্রাইকারের খোঁজ শুরু করে দিল ইস্টবেঙ্গল। হন্ডুরাসের জাতীয় দলের তারকা এসপিনালের সঙ্গে কথাবার্তা অনেকটাই এগিয়েছে ইস্টবেঙ্গলের। সেকথা আগেই জানানো হয়েছিল এবেলা.ইন-এ। মঙ্গলবারেই আবার মোহনবাগানকে পাল্টা দিয়ে লাল-হলুদ শিবির সই করিয়েছে ইউসা কাতসুমিকে। এবার ইস্টবেঙ্গলের নজরে ব্রাজিলিয়ান চার্লস। পর্তুগালের ভেলজ ক্লাবের সঙ্গে চুক্তিবদ্ধ চার্লস ডি’সুজা।

আইলিগে চেন্নাই সিটির জার্সিতে চার্লস ডি’সুজা। — ফেসবুক
পর্তুগিজ ক্লাব থেকেই লোনে গত মরশুমে চেন্নাই সিটি এফসির জার্সিতে আইলিগে খেলেছিলেন বছর তেইশের এই স্ট্রাইকার। প্রথম একাদশে নিয়মিত থাকা এই স্ট্রাইকার ৯টা গোলও করেছিলেন। সুযোগসন্ধানী এই স্ট্রাইকারকেই এবার ড্যানিশ ক্লাব থেকে লোনে নিজেদের ক্লাবে সই করাতে বদ্ধপরিকর লাল হলুদ কর্মকর্তারা।
সূত্রের খবর, ইস্টবেঙ্গলের সঙ্গে কথাবার্তা অনেকটাই পাকা চার্লসের সঙ্গে। ছাড়পত্রের অপেক্ষায় রয়েছেন তিনি। চলতি মরশুমে আইলিগে ইস্টবেঙ্গলের জার্সিতে সাম্বা ঝলক দেখা গেলে, অবাক হওয়ার কিছু নেই। কাতসুমিকে ২৪ ঘণ্টা আগেই সই করে চমকে দিয়েছে ইস্টবেঙ্গল। এবার ব্রাজিলিয়ান তারকা স্ট্রাইকারের সঙ্গে কথা বলে বাকি দলগুলোকে যে রীতিমতো টেক্কা দিল ইস্টবেঙ্গল, তাতে কোনও সন্দেহ নেই।